Document ID: /roh_data/filtered/fineweb-2-filterrobots_roh.jsonl.gz/38788

Ils proxims trais onns vegnan ad esser la davosa legislatura da Johannes Flury. L'auter onn cumplenescha el ses 70avel e cuntanscha uschia la vegliadetgna maximala. Uschia dovra quai en trais onns ina nova candidata u in nov candidat per il presidi da la Lia Rumantscha.
Avant trais onns era l'elecziun da Johannes Flury anc stada dispitaivla. Critica avevi cunzunt dà perquai che Flury - ch'è dal Partenz - n'è betg in «endretg» rumantsch. Questa giada ha el dentant survegnì il sustegn da la gronda maioritad dals 51 delegads ch'èn stads preschents a Glion.
Ultra da quai han las delegadas ed ils delegads elegì Roman Pfister en la suprastanza. Pfister è commember da l'Uniun dals Rumantschs en la Bassa. El succeda a Jon Carl Tall.
RR novitads 12:00